khistorydata/jeongjo-sjw-relations huggingface dataset:
정조 10년
領敦寧洪樂性箚曰。伏以。臣猥膺敦匠之命。擬伸終事之誠。而昏憒顚錯。觸處生疣。雖荷寬假之恩。常切僨誤之懼矣。向於該郞處分之下。冒陳自列之箚。終逭郵罰之加。惶恧之忱。久而冞切。昨伏見禁府判付下者。辭敎截嚴。誨責備至。臣於是。驚惶震懍。走伏金吾。恭俟鈇鉞之誅。而半夜宣綸。十行勤懇。至承勿待命之敎。臣且惶且感。罔知攸措。時値撤漏。不敢更事瀆擾。席藁私次。惟譴何是竢而已。蓋當初別單之看檢書入。適値臣進詣闕中之時。而使武兼替行呈撤。故指名現告。不得不以武兼書納。到今追思。捨却本都監之實郞。以一時替呈之假郞。苟然現告者。莫非臣昏謬妄錯之致。而事體之苟且。道理之惶悚。臣方自訟之不暇。始則不審處事。終又自速罪戾。上煩深夜之酬應。下致朝綱之壞隳。一則臣罪。二則臣罪。未蒙重勘之前。實無抗顔班次之望。玆敢短箚號籲。仰瀆崇嚴。伏乞聖明。俯垂鑑諒。亟降威罰。以爲人臣僨事者之戒焉。答曰。省箚具悉卿懇。該郞之當入現告者。聞是日次郞官云。渠之尙今倖逭。極爲無據。何不請譴。反有此自引之擧乎。卿須安心勿辭。卽起視事。仍傳曰。此批答。遣史官傳諭于領敦寧。
정조 10년
持平張至冕疏曰。伏以。皇穹不弔。臣民無祿。春宮邸下奄棄賓僚。天乎人乎。胡寧忍斯。主鬯三載而儲位奄虛。輟直數日而諱音遽承。神理難諶。人事多憾。哀冤崩迫。曷有其極。伏況我殿下情篤止慈。慼貽罔涯。顧今遠日伊邇。聖情增疚。烈熖方烘。奠哭必親。悲傷易致過節。天和不瑕有損。臣於抑塞號擗之際。尤不勝焦灼悶慮之至。噫嘻。痛矣。議藥醫官之罪。尙忍言哉。上自朝廷搢紳。下至閭巷婦孺。莫不戟手憤罵。飮泣請討而不之止者。亶出於一段秉彝之天而奈何。天心未格。典刑不加。公車之章。臺閣之啓。便成一場虛套。每一念至。不勝心摧而骨顫。噫。今玆禍變。雖云藥治之失方。而苟求根柢。全在乳道之早停。則其所設心。豈無其由。渠以閭閻賤類。偏受國家厚恩。平日保護之責。臨時調治之方。宜無所不用其極。今乃以虛爲實。以危爲順。敢售欺天之計。貽此率土之冤。渠亦人耳。胡忍爲此。胡忍爲此。一日不誅。已是臣民無窮之痛。而矧玆玄隧已卜。靷期將迫。而擧國之讎。晏然自在。古今天下。寧有是哉。春秋有不復其讎。不克其葬之義。聖人言之。良史書之。此豈非今日之所當法乎。伏願亟允兩司之請。以洩千古之恨焉。臣於目下事。竊有所憤惋而駭痛者。近年以來。義理漸晦。亂逆層生。千怪百變。無所不有。而今日東馨事又出矣。噫。渠以師翰之血黨。幸逭鞫庭之刑章者。已是三尺之未伸。而渠反不思革心。復售凶圖。闖進一疏。指意陰慘。托以論人之章。潛逞黨逆之心。窩窟故在。腸肚畢露。而況今擧國哀遑之時。有此乘機跳踉之變。究厥情跡。尤極驚痛。如此陰祕之狀。亦豈渠一人之所獨辦哉。自有此事以來。孰不腐心痛骨。思欲沬血請討。而側聽累日。擧朝伈泄。晩後請對之事。日前胥命之擧。乍發旋止。卒無事實。及至日昨賓筵。雖有前席之發端。而草草陳達。忙忙退出。乃以閒漫事務。便作依違究竟之計。跡涉苟且。事欠誠實。夫懲討。大義之所關。揆地。庶僚之具瞻。而擧措乖當。一至於此。臣實不勝慨惜而憂歎也。至於兩司長官。旣得可言之地。又見大論之發。而俯仰顧瞻。終始含默。故作做錯之態。巧售規避之習。臣未知此事有何畏怯。有何愛惜。而君讎國賊。視若尋常。不思所以明張致討耶。雖以其他諸臺言之。長官引避。何關於自己。而苟然雷同。隨其進退。旣無一言之出口。竝與合辭而闕啓。此何臺體。此何道理。至於登筵玉堂。則旣見若此之駭擧。事當隨卽駁正。繼以嚴討。而徒充班序。略無省覺。乃以格例間微事。只請臺臣之薄勘。此已不勝其駭歎。而且若末後詣臺之臺臣。昨今在職之三司。又何爲而作此觀望畏縮之擧也。循默是務。占避爲事。噫。囁嚅玩愒。雖成近日風習。豈有逆節已著。聲討方始。而前後行公言事之臣。尙無一言之及者乎。靜言思惟。不覺寒心。臣謂伊日兩司長官。爲先施以削黜之典。登筵兩司及玉堂。亦施譴削之罰。昨今行公三司。一倂罷職。斷不可已也。噫嘻。東馨之尙今容貸。不但輿憤之未洩。抑亦王章之太寬。若此不已。則臣恐義理從此益斁。凶徒無所懲戢矣。伏願亟令王府。設鞫嚴問。期於得情。明正典刑。宜矣。臣素無寸長。晩竊科第。榮塗一步。非所自期。今於柏府除命。何敢爲挺身唐突言責自居之計。而義重懲討。他不暇顧。略控短章。仰瀆崇聽。而至於久冒華銜。貽羞淸朝。則實非臣心之所敢安。伏乞聖慈。察臣不稱之實。諒臣由中之懇。亟遞臣職。以幸公私。不勝千萬大願。省疏具悉。所批悉諭。附陳諸條。亦於臺批詳言之。至於侵斥大官。莫曰自取。語欠停當矣。爾其勿辭。從速察職。
정조 10년
丙午七月十七日辰時。上御瑤華堂。都監堂郞入侍時。魂宮都監堂上李性源尹蓍東。郞廳洪元燮。禮葬都監堂上李在簡。墓所都監堂上朴明源具善復。都廳徐瀅修。行都承旨沈豐之。事變假注書尹光顔。記注官金健修。以次進伏訖。上謂善復曰。補土之役。幾何爲之耶。善復曰。尙多未了。轝士軍餘軍。將使赴役矣。上曰。何間似可畢役乎。善復曰。土木之役。則今念七八日間。可以畢工矣。上曰。錦城尉之病。何如。明源曰。近日則稍勝矣。上曰。墓所三年內。如値宮人出去之時。則無推移容接之處。此不可不預爲區處矣。善復曰。都監用餘材木。似可搆六七間屋子。瓦則餘者甚多。別無物力之可費者。此外稍加添補。別構十間屋子。以爲推移容接之道。似好矣。上曰。此則草草構成。亦無妨矣。上曰。寧陵補土。何以爲之則好耶。戊戌年所補處。又爲頹圮云。極爲悚然。所頹處近一丈或一丈餘者多有之。役處亦甚鉅矣。待秋不可不卽爲修補矣。善復曰。土中先爲築石而始補土。然後可以完固矣。上曰。此是往役。李文源亦不可言情勢。當同爲往看矣。明源曰。今二十九日當爲穿壙。而取考戊申前例。則穴深初以八尺九寸啓下。及穿壙時。因地師言。改以七尺九寸矣。今番穴深。地師諸議。皆以爲不宜太過。當以六尺爲準云。何以爲之乎。上曰。一依地師之言爲之。可也。出擧條上曰。石物何時排設乎。善復曰。下外梓室後。始爲排設矣。上曰。內火巢民家民冢。皆仍存乎。善復曰。然矣。上曰。補土事與惠堂相議。八月內。卽爲修補。好矣。日前驪州雨雹。禾穀多被損云。今番役民。誠可悶矣。命兵戶判入侍。賤臣承命出。與戶曹判書趙時俊。兵曹判書鄭昌聖偕入進伏。上曰。禁衛軍入接處。自戶曹修改云。前日西伯爲戶判時。筵稟出擧條。使之自本營門修改矣。卿曹何爲改給乎。時俊曰。臣果不知有此定式而爲之矣。此後則當一依擧條。使營門修改矣。上曰。一番開路之後。營門亦豈順聽乎。前戶判事業。卿何壞了乎。卿之不知亦無怪。而吏輩亦不以此提醒。誠可駭矣。上曰。分兵曹摠府事。昨已批下。而分司官員。如欲辭遞。則陳疏呈告之節。與實官同乎。昌聖曰。然矣。一與實官同。都摠都事履歷。亦用之云矣。在簡曰。分司亦書之於職銜矣。上曰。誌石石函已造出乎。時俊曰。方造成矣。上曰。內各司非時急入接處。則何必塗褙乎。時俊曰。然矣。上曰。差備內當塗褙處則錄入。好矣。上命退。諸臣以次退出。
정조 10년
丙午七月十七日未時。上御重熙堂。右承旨入侍時。右承旨李祖承。記事官金孝建李崑秀尹行任。以次進伏訖。上命書傳敎曰。削職終涉薄輕。及今尤不可仍置。李東馨。亟施竄配之典。又命書榻敎曰。惠慶宮進服淸暑六和湯五則製入。命退。承史以次出。
정조 10년
丙午七月十七日酉時。上御瑤華堂。魂宮都監堂郞入侍時。魂宮都監堂上李性源。郞廳尹㬦李晩秀具膺。行都承旨沈豐之。右承旨李祖承。記事官金孝建。事變假注書尹光顔。記事官李崑秀尹行任。以次進伏訖。上曰。舊魂宮役處。以二十日爲之。可也。膺曰。當依下敎始役。而役處甚多。恐費數日矣。上命書傳敎曰。敬禮自敬禮。責勵自責勵。以今日大臣擧措。而無一言規正。則是豈但有欠於推誠待與之義。誠恐國是無以闡明。人志靡所底定。寧不懼哉。今番李東馨疏中一二句語。誠一變怪。予於一東馨何必抉摘語言。多費辭敎。而義理關頭。人鬼所判。以予欲竝生哉之心。烏可坐視胥溺而不之拯救乎。大抵丙申春獄。以事則不忍言。以言則不忍聞。前後禁令。不翅金石。不惟諸臣不敢復提。予亦不欲詳諭。而歲月寢久。義理漸晦。大小群工。終未能分槪於忠逆蹊逕。故往往有似此誤罹之患。若觀嗣服以後錄故或隱卒之敎。可以知義理之自有昭揭。而予心之自有秉執。至於師翰之爲逆。別有交通者存。詬罵者存。何與於義理與秉執乎。向於東馨之投疏。予則驟看。猶覺其駭惋。略提剖析之敎。俾尋領會之方。廷臣之默究細繹者。亦豈無其人。而數朔之間。一味寂然。噫。公耳忘私。扶存大防。雖不責備於今日大臣。而伊後登筵之時。依舊糊塗。了無動念。及當筵席發端也。始乃相率聲討而未遂。一番求對。徑加一層律名。節次增衍。終至何律。始犯緩討之失。終歸遂非之科。擧措之顚倒。猶屬歇後語。惜乎惜乎。以至日昨賓筵光景。而欠誠大矣。損體極矣。雖以愚迷曚昧四字。爲自譬之端。而予則曰卽此云云。大是失言。以今國事朝象。予所委毗而仰成之者。非股肱伊誰。股肱之托。何間於時相原任。而協贊寡昧。責在時相。時相之中。元輔爲尤重。尋常彌綸。猶當一委之元輔。況且大鍵棙大頭臚處乎。由前由後。不可以敬禮之故。或忽責勵。領議政鄭存謙罷職。以存頹綱。以警具僚。上曰。原任聞此敎後必待命矣。性源曰。似必待命或出城矣。上命書傳敎曰。明日加漆。大臣無進參之員。卿入來董工事。遣史官傳諭于徐判府事。仍下敎曰。待諸大臣待命啓辭入來後。卽爲傳諭。上曰。左承旨牌招入直。出榻敎上曰。同副承旨。使之來直此處。上曰。碑石前面。已盡刻乎。性源曰。未及盡刻矣。臣亦以務精不務速之意。言及於禮葬都監矣。上命退。諸臣以次退出。
정조 10년
行都承旨沈豐之坐。行左承旨具明謙未肅拜。右承旨李亨元坐。左副承旨洪仁浩坐直。右副承旨趙衍德坐直。同副承旨朴天衡別入直。注書金孝建仕一員未差。假注書李相璜仕直。事變假注書尹光顔別入直。
정조 10년
王世子梓室加漆後。大殿王大妃殿惠慶宮中宮殿。奎章閣政院玉堂藥房口傳問安。答曰。知道。
정조 10년
朴天衡啓曰。來二十一日。朝參日次矣。敢稟。傳曰。停。
정조 10년
沈豐之啓曰。來二十一日。輪對日次矣。敢稟。傳曰。後日次爲之。
정조 10년
趙衍德啓曰。合辭方張之時。憲府無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 10년
李亨元啓曰。副校理金履翼。副修撰姜彝正申馥牌招啓辭未下。玉堂上下番俱空。已至經宿。事甚未安。未肅拜玉堂。竝卽牌招。以爲推移入直之地。何如。傳曰。允。
정조 10년
沈豐之啓曰。左承旨權儼。左副承旨李鼎揆。右副承旨李泰永禁推事。命下矣。遞差傳旨捧入之意。敢啓。傳曰。知道。
정조 10년
傳于沈豐之曰。承旨前望單子入之。待下批。牌招察任。
정조 10년
承旨前望單子入之。李亨元李時秀洪仁浩趙衍德落點。
정조 10년
假注書朴蓍壽禁推。代以李相璜爲假注書。
정조 10년
傳于沈豐之曰。同義禁前望單子入之。待下批。先開坐後謝恩。
정조 10년
同義禁前望單子入之。李崇祐落點。
정조 10년
傳于沈豐之曰。都承旨與禮葬都監郞廳入侍。
정조 10년
以都摠府中日試記單子。傳于趙衍德曰。邊五中五分以上。例有直赴殿試之例。而今此扈衛軍官閑良洪樂鉉之貫四中八分。可謂罕聞之實才。特爲直赴殿試。令政院成給帖文。
정조 10년
沈豐之。以魂宮都監言啓曰。依下敎。本都監書吏十四人處。各木一疋式。合木十四疋題給之意。敢啓。傳曰。知道。
정조 10년
趙衍德啓曰。卽者義禁府都事來言。禁推人。今日內捧供事。命下矣。知義禁李文源未肅拜。知義禁一員同義禁一員未差。只有判義禁一人。不得備員開坐。而知義禁李文源卽爲牌招。以爲開坐捧供之地。何如。傳曰。允。
정조 10년
傳于趙衍德曰。當該司謁推考。
정조 10년
傳于趙衍德曰。政官牌招開政。
정조 10년
李亨元啓曰。卽者副修撰申馥。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。情勢似然。與被論三司。竝許遞。今日政差出。
정조 10년
沈豐之啓曰。吏曹判書兪彦鎬。參判趙時偉牌不進推考傳旨。今方捧入。而開政命下之後。如是違牌。不卽擧行。事甚未安。竝更爲牌招。何如。傳曰。允。
정조 10년
趙衍德啓曰。吏曹判書兪彦鎬。參判趙時偉再牌不進。推考傳旨。今方捧入。而開政命下之後。連事違召。終不承膺。事體所在。誠極未安。所當更請牌招。而係是一日三牌。何以爲之。敢稟。傳曰。無端再違。此何道理。職雖冢宰。每於政命。有召屢違。事體誠屑越。更卽牌招。申飭開政。違牌勿爲呼望。
정조 10년
兼春秋金珍恪書啓。臣敬奉聖諭。馳往傳諭于南部薰陶坊苧廛洞契判府事徐命善所住處。則以爲。卽者史官臨宣聖敎。有明日加漆。入來董工之命。臣苟有一分轉動之勢。則今承下敎。安敢不竭蹶進參。而踪跡極其危臲。不可以冒處城闉。晏然爲束帶趨朝之計。故已以魂宮哭班。亦不敢進身之意。猥陳於前席。伏想聖明。亦必俯燭而記有之矣。伊後情勢一倍難安。冒沒赴公。非所可論。夜中特諭之下。末由奉承。席藁私次。祗俟方命之誅云矣。敢啓。答曰。知道。時刻已過。予方整衣待之。因卿之故。將致停撤。卿須念此事體之至重。卽爲入來事。更爲傳諭。
정조 10년
兼春秋金珍恪書啓。臣敬奉聖諭。馳往傳諭于南部薰陶坊苧廛洞契判府事徐命善所住處。則以爲。臣於達宵待勘之中。史官又宣聖批。以時刻之已過。促臣入來。至有整衣以待之敎。臣於是。益不勝萬萬罔措之至。加漆時。大臣入參。所以重其事也。而適値諸大臣之有故。將無以推移備員。國體之苟艱。臣豈不念。而顧臣危蹙之情。決難束帶赴公。卽聖明之所俯燭。通朝之所共諒。今忽夤緣倖會。拚棄廉隅。自處以大臣。晏然行大臣之事。則其爲放恣無嚴。不但貽羞於搢紳而已。臣雖無狀。豈忍爲此。惟願遄被鈇鉞之誅。少贖慢蹇之罪云矣。敢啓。答曰。知道。以卿地處。如是固執。萬萬非始慮所及。今日加漆。雖不得不冒熱躬臨。若此則再明。又當替行卿事乎。臨時親行。每患窘速。百官入參。今亦未能如例。來頭去就。卿須指一附奏事。遣史官更爲傳諭。
정조 10년
趙衍德啓曰。卽者中樞府錄事來言。判中樞府事徐命善。以爲。情實薄隘。罪著慢蹇。惶懍之極。不敢偃處私次。進伏金吾門外。恭俟鈇鉞之誅云。係是大臣去就。敢啓。傳曰。今旣親臨。不必胥命。安心勿待命事。遣史官傳諭。
정조 10년
趙衍德啓曰。卽者義禁府都事來言。判中樞府事徐命善。今方待命於金吾門外云。係是大臣去就。敢啓。傳曰。知道。
정조 10년
事變假注書尹光顔書啓。臣敬奉聖諭。馳往傳諭于中部堅平坊典醫監洞契判中樞府事徐命善所住處。則以爲。緣臣不忠無狀。始旣貽惱聖衷。竟致冒炎躬臨。若論臣罪。萬死猶輕。而泥首金吾。未蒙勘處。至承勿待命之敎。不知聖明。何所顧惜於積罪如臣。而終始曲恕至此也。臣以首頓地。汗淚交逬。至若再明又當替行之敎。尤萬萬抑塞。不知所以仰對也。臣旣冒處城闉之內。則有事魂宮。與他公役。事面自別。況當暑親行。實爲臣子憂慮罔措之時。苟有一分秉彝。豈敢懷遲疑前却之心。而第臣同罪之人。旣停宿趼之望。則此是停望臣也。停望之人。何可自處大臣之名。冒行大臣之事乎。此所以微發言端於昨夜今朝之附奏。而今伏承指一附奏之命。迫隘轉甚。不得不畢暴。伏願聖上。曲加體諒。亟降譴何之命。少贖慢蹇之辜。不勝泣祝云矣。敢啓。傳曰。知道。停望云云。此何言也。大官寧有停望之理乎。李敬養事。事件各異。儒疏方張之時。遽擬官職。以此致有館疏中插入儒生之越爼言事。固有罪矣。纔已處分而吏判之伊後不得卽擬。豈有他哉。日前筵席。問于吏判。吏判之言亦然。然則在卿。尤無難安之事。設如卿所云云。都政時。擬卿於節使之任。此亦可謂停望乎。由前由後。萬萬無持疑之端。勿復控辭。仍參再明加漆之班。毋使予冒熱躬臨事。更爲傳諭。
정조 10년
事變假注書尹光顔書啓。臣敬奉聖諭。馳往傳諭于南部薰陶坊苧廛洞契行判中樞府事徐命善所住處。則以爲。臣於俄者附奏中。停望云云。特擧目下危臲之一端。而若其情勢之決不可抗顔朝行。非專指此也。噫。停望猶屬薄警臣之邇來所遭。豈可以怵迫入城。謂已句勘。而偃處大官之列。冒參衆會之日乎。所以不避瀆擾。屢煩酬應。而每念此時貽惱。未嘗不悚汗沾背。今玆開釋之諭。譬解之音。若是懇摰。而臣又以義同往役。無關去就之事。敢復力抗君命。迷不知改。則亦非從前較量輕重。分數處義之本意。謹當依聖敎進與於再明哭班。少伸微忱云矣。敢啓。傳曰。知道。
정조 10년
有政。吏批。判書兪彦鎬進。參判趙時偉式暇。參議未差。右副承旨趙衍德進。以具明謙爲承旨。李性源爲奎章閣提學。金宇鎭爲吏曹參議。趙城鎭爲大司諫。李集斗爲刑曹參議。崔守忱爲持平。洪樂淵爲獻納。曺允大爲副校理。李太亨尹序東爲副修撰。李度默爲知義禁。吳載純爲同經筵。兵批。判書鄭昌聖病。參判李在學在外。參議柳誼病。參知尹行元入直進。左副承旨洪仁浩進。副護軍李身晦。副司直趙弘鎭。副司果李百亨朴奎淳尹修民單付。
정조 10년
傳于沈豐之曰。寧陵曲墻近處沙汰處。補土之役。不容遲緩。當待秋晴。卽爲卜日擧行事。曾有下敎矣。莫重役事。宜付熟手。英陵補土堂上具善復李文源。仍察主管物力。朝筵已拮据役處。有下敎事。堂上李文源。使之來待。此係莫重之役。決非言私之事。況往役異於官職。若以向來人言引義。則是大關分義。以此各別嚴飭。
정조 10년
沈豐之。以弘文館言啓曰。本館上番闕直。事甚未安。副校理金履翼。副修撰姜彝正。旣有只推之命。更卽牌招。以爲推移入直之地。何如。傳曰。允。
정조 10년
沈豐之。以墓所都監言啓曰。本都監別工作各樣進排物種。依下敎別單書入之意。敢啓。傳曰。知道。
정조 10년
沈豐之。以禮曹言啓曰。因正言崔守忱上疏。私家停祭事批旨內。卒哭後不當行私祭事。忌祭喪祭之節目頒示事。私家禮。予所昧昧。許令禮官。收議時原任大臣事。命下矣。發遣郞廳。問議于時原任大臣。則議政府領議政臣鄭存謙。以爲。國家祀典旣行。則私家行祭勿禁。旣載於補編受敎。且諸先正之議。國葬前忌祭喪祭。略具以行。以示變常之節。蓋此則不比於時祭之純吉故耳。士夫家今宜倣此行之。故臣於向日。已以此有所獻議。今豈有他見。伏惟上裁云。領中樞府事臣金尙喆病不獻議。行判中樞府事臣徐命善。以爲。情勢危蹙。不得獻議云。領敦寧府事臣洪樂性。以爲。月前禮曹草記。私家行祭當否之考據論理。俱爲明的。臣無容更議。伏惟上裁云。行判中樞府事臣李福源。以爲。卒哭前私祭許行事。臣於日前。已有獻議。今不必贅陳。而大抵諸先正可否之論。皆在大喪卒哭前。而未嘗斷然以爲不可行。則小喪之許行私祭。不但已例之可據而已。今觀臺臣疏語。以大喪小喪卒哭前。竝廢私祭爲當。恐太無輕重差等。至於時祭。是吉祭不可行。忌祭喪祭酌量行之云者。近日士夫家通行。固皆如此。無容別議。伏惟上裁云。行判中樞府事臣金熤。以爲。國恤時私祭之許行當否。日前臣之獻議。已有所陳。今無容更瀆。伏惟上裁云。時原任大臣之議如此。敢啓。傳曰。知道。
정조 10년
沈豐之。以長生殿提調言啓曰。黃腸板斫來。自有年條定限。間因歉歲。不能擧行。而見今所儲內外板材。可用者乏少。其中外板所存者。不過二十餘立。事甚悶慮。癸卯秋前都提調待年豐斫來之意。旣已筵稟。蒙允矣。數年穡事。比前豐登。及此時依例發遣郞廳於全羅道。使之斫來。何如。傳曰。已有筵敎矣。
정조 10년
以知義禁李文源牌不進。推考傳旨。傳曰。官職則宜有一番曲諒。許遞。補土堂上旣有來待之命。使之卽爲入侍。
정조 10년
沈豐之。以戶曹言啓曰。卽接廣興倉所報。則依傳敎六月七月兩朔祿俸。更爲輸送于判府事徐命善家。則以爲。臣一味危蹙之蹤。又犯積逋恩命之科。惶霣罔措。惟鈇鉞是俟云。祿俸不爲領受。何以爲之。敢啓。傳曰。令倉官更爲輸送。
정조 10년
朴天衡。以義禁府言啓曰。削職罪人李東馨。亟施竄配之典事。承傳啓下矣。李東馨慶尙道機張縣竄配。而以承傳內辭意。具罪目。依例發遣府書吏。押送配所。何如。傳曰。允。
정조 10년
朴天衡。以義禁府言啓曰。時囚罪人柳甲基保放。待開坐時。還囚捧供事。命下矣。柳甲基保放之意。敢啓。傳曰。知道。
정조 10년
朴天衡。以義禁府言啓曰。時囚罪人李玄謙原情公事。判府內。當該發差部官。拿問嚴覈。以口招擧行事。命下矣。中部都事沈景文。今方待命。卽爲拿囚之意。敢啓。傳曰。知道。
정조 10년
禁府啓目。前承旨李祖承原情云云。傳旨問目內辭意。反覆嚴問是白乎。則不爲直陳。泛稱遲晩。所當請刑是白乎矣。曾經侍從。勿爲請刑。載在大典通編。上裁。何如。啓。旣以遞職。以公罪。從重勘律。放送後。草記爲良如敎。又啓目。前承旨權李鼎揆李泰永等原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。載在大典通編。竝只議處。何如。啓。分揀放送爲良如敎。又啓目。假注書朴蓍壽。兼春秋金珍恪等原情云云。傳旨內辭緣。泛稱遲晩。竝刑推得情。何如。啓。以草記從重勘律。放送爲良如敎。
정조 10년
執義兪彦脩。司諫李濟萬。持平張至冕。校理李勉兢李晴。正言金熙采。修撰李庚運啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請還寢黑山島圍籬安置罪人龜柱羅州牧定配之命。仍令王府。設鞫嚴問。夬正王法。答三司曰。不允。執義兪彦脩。司諫李濟萬。持平張至冕。正言金熙采啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。設鞫得情。夬施王章。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。答兩司曰。不允。持平張至冕啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮。亟施孥籍之典。請還寢李魯春絶島安置之命。亟令王府。設鞫嚴問。期於得情。請議藥醫官李廷楫李喜仁尹敬行等。亟令王府。設鞫得情。夬正典刑。請機張縣竄配罪人李東馨。亟令王府。設鞫嚴問。日昨賓筵李東馨之窮凶情節。昭著無餘。則入侍三司。固當沐浴之不暇。而聽若不聞。首鼠依違。竟無一言。究厥形跡。顯有巧避之意。且所謂都憲大諫。職是長官。位亦卿宰。則其所責任。尤有自別而較計太勝。壞損不顧。擧措荒亂。進退顚錯。瞻聆所及。莫不驚駭。如此臺閣。將焉用哉。其在嚴懲討之道。不可以已遞而不論。前大司憲尹師國。前大司諫吳大益。竝施刊改。其餘三司。亦爲一竝削職。新除授掌令李萬應。時在忠淸道忠州地。掌令李之英。時在忠州地。請竝斯速乘馹上來事。下諭。答府曰。不允。三司事。究竟無期。今姑依啓。李東馨事。昨日處分。自有裁量。此啓是豈說去說來之事。都憲掇拾之習。方欲處分。況前啓之謄傳乎。事關丙申春獄酌處之後。無不旣發卽停。爾等須念此箇義理。更勿持擬。反致葛藤。可也。下諭事。依啓。正言金熙采啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請直宿醫官李廷楫李喜仁尹敬行等。亟令王府。設鞫得情。快正典刑。噫嘻。痛矣。李東馨之罪。可勝誅哉。渠以丙申春逆獄漏網之蹤。不思懲畏。敢思跳踉。乃於擧朝悲遑之日。托以論人。闖呈一疏。其中一二句語。祖述凶逆之徒。形跡陰慘。指意叵測。此誠天地間一大變怪也。輿憤彌激。公議迭發。而今者竄配。失之太輕。負犯如東馨。關係如東馨。而若不嚴加究問。明正其罪。則義理日益晦塞。人心日益陷溺。將至於國不得爲國。人不得爲人。思之及此。宇不凜然。其在嚴懲討之道。不可薄竄而止。請機張縣竄配罪人李東馨。亟令王府。設鞫得情。答院曰。不允。李東馨事。憲批有下敎矣。
정조 10년
校理李勉兢李晴。修撰李庚運等箚曰。伏以。義理莫嚴於忠逆。刑政莫急於懲討。爲人臣者。一有干犯於是者。則實是王章之所不容。國人之所共討也。自夫丙申春以來。義理炳若撑柱宇宙。可以質鬼神而無疑。可以使夫婦而與知。凡今日藉手而事君者。擧宜銘在心肝。守如金石。仰體我聖上秉執之至意。苟有一毫違越於此箇義理。則孰敢萌於心而發諸口哉。不意今者李東馨之疏出。而其中一二句語。誠萬萬凶且憯矣。渠以漏網之蹤。不思革心之道。暗托彈章。潛襲凶論。情跡閃忽。語意叵測。究厥罪狀。合置重辟。而始也以群下之不誠。聲討久而寂寥。今焉聖上之曲貸。勘處止於竄配。其可曰。廷有人而國有法乎。臣等竊恐王綱從此而愈解。人心由是而漸溺。將使昭揭之大義理。漫漶沈晦。終至於國不國而人不人矣。豈不大可懼者哉。臣等謂機張縣竄配罪人李東馨。設鞫嚴問。夬施當律。斷不可已也。至於近日大僚三司之事。竊有所慨惜者。自東馨疏以後。凡幾日矣。視若尋常。恬不知怪。殆至數朔。終無一語。借曰泛忽看過。不知指意之所在。若論以杜微漸扶大義之科。則不知已其罪也。況於伊日批旨。已諭剖析之敎。三昨賓筵。又下洞諭之音。則其可曰不知而不言乎。大僚則乍發而卽止。三司則隨衆而旋退。了無不得請則不已之意。擧措之顚錯。猶屬餘事。懲討之稽緩。莫此爲甚。而譴罷之命。只下於大僚。刊削之罰。不及於三司。竊不勝訝惑之至。伏願聖明。亟允臺臣之請。伊日三司諸臣。竝施削職之典焉。取進止。答曰。省箚具悉。始又交章煩聒。寧有從施之理乎。
정조 10년
丙午七月十八日卯時。上御瑤華堂。親臨加漆入侍時。魂宮都監堂上李性源徐有隣尹蓍東。都廳尹㬦。郞廳洪義榮具膺李晩秀。長生殿提調金華鎭。直閣鄭大容。文學尹長烈。同副承旨朴天衡。記事官金孝建。事變假注書尹光顔。記事官李崑秀尹行任。宗戚執事黃仁點金峙默趙觀鎭趙應鎭洪最榮洪就榮洪後榮。以次進伏訖。上命書傳敎曰。政院若能分明知委。使之往傳。則豈有此冒熱躬臨之擧乎。所謂史官。亦以未瑩之預備兼春秋。送之擧行。節節駭然。該房承旨。爲先罷職。下義禁府推考。蓍東曰。親臨加漆。宗親文武百官。例爲進參。而今日無文蹟頒布者。陪參一節。何以爲之乎。敢稟。上曰。今日勢難如例爲之。置之。可也。出擧條上親行朝上食。如儀訖。仍命加漆。仁點等進詣欑室開戶。華鎭等率漆工入。上具衰服就位。加漆畢。諸臣皆降復位。通禮啓請哭。上哭。諸臣皆哭。如儀訖。命都監堂郞入侍。性源等。以次進伏。上曰。墓所都監堂郞。如已來待。使之入侍。賤臣承命出。與墓所都監堂上具善復。都廳徐瀅修偕入進伏。上命書傳敎曰。來十九日動駕。依壬申等年例。以駕轎作行。翌曉行朝上食。先還慶熙宮。返虞節次進去。大臣以下與都監諸臣。主管檢飭事。預爲知悉。又命書傳敎曰。禮判旣承筵敎。靷日隨詣時服色。依巳辛兩壬等年例。當磨鍊。靈轝有陪從群官。路祭有奉辭。百官大駕陪從。以大臣一員六曹堂郞各一員進參事。分付。又命書傳敎曰。下玄室時贈玉帛。立主時題主面等事。當親行。令該曹知悉。竝依親臨永祐園懿昭墓例磨鍊儀註。動駕節次。亦以己酉辛未年例。參考磨鍊事。分付。又命書傳敎曰。昨聞閣臣筵奏。今番發靷班次獨漏云。依所請時原任閣臣參班事。分付。元節目改付標。又命書傳敎曰。參班有命。時任閣臣不可不備員。二提學趙㻐。時在藩任。勢難來參。今姑許遞。今日政。以在京無故人。擬入。蓍東曰。王世子發靷時。墓所動駕事。命下矣。陪從百官。旣以白布天翼隨駕。則留都百官之祗迎祗送。亦當以白布天翼磨鍊。以此分付。何如。上曰。旣與郊幸時迎送有異。以白布團領爲之。出宮時。則勢將未及改着。祗送服色。不必別爲磨鍊矣。上命書傳敎曰。政府進香。只隔數日。東西班文蔭武罷削及收職牒人員。竝令吏兵曹別單書入。待下批。敍用。仍令該曹口傳付軍職。使之參班。天衡曰。左承旨權。右承旨李祖承。左副承旨李鼎揆。右副承旨李泰永。纔已禁推。而院中只有臣一人。都承旨沈豐之。今日不爲仕進。所當牌招。而拘於廳規。不得請牌。何以爲之乎。上曰。牌招。可也。出擧條天衡曰。議政府進香時。文蔭武罷削人敍用付軍職事。命下矣。堂上堂下侍從之未付軍職者。亦令該曹。一體付軍職。使之參班。何如。上曰。依爲之。出擧條善復曰。慶熙宮墻垣。近甚疎虞。且魂宮奉安之後。事面尤有所重。行巡軍數。不可膠守十名之例。三軍門加數。各以邏卒十五名。將校二人。每夜定送。限天明各別警巡。事甚便好。惶恐敢達。上曰。依爲之。出擧條瀅修曰。取考戊申壬申兩年儀軌。凡係木石之私儲取用者。多自戶曹給價矣。今番本都監私儲取用之木石。亦依兩年例。自戶曹給價似宜。故敢此仰達矣。上曰。依爲之。出擧條上命書傳敎曰。近來承宣行公差久。則無嚴莫甚。雖以今日言之。旣有親臨之命。則爲承宣者。嚴飭史官。促令往還。而不此之爲。促敎之下。視若尋常。竟至於冒熱躬臨。而時刻已迫。班儀未整。以至百官。亦不得入參。身在該房。慢忽如此。烏可不嚴處。況如李祖承之柔善者。不畏飭敎。如此則他承宣何言。雖似細事。此等處。決不可放忽。前承旨李祖承拿推。以口招擧行。在囚諸人。勿以禁推施行。竝以拿處例擧行。以懲日後。以存朝綱事。分付。又命書傳敎曰。今聞禮判言。松都市民等。以轝士自願軍上來云。渠輩願赴之誠。雖難固拒。靷日尙餘一朔。許久滯京。必多貽弊之端。墓所程途不遠。僅用二運軍丁。以此以彼。渠輩久留。實爲無益。然豈令空還。明日許赴一日之役。仍令墓所都監。給回糧慰諭下送。下去後形止。令守臣狀聞事。分付。上命退。諸臣以次退出。
정조 10년
丙午七月十八日午時。上御瑤華堂。魂宮都監堂郞入侍時。行都承旨沈豐之。記事官金孝建李崑秀尹行任。魂宮都監堂上李性源徐有隣尹蓍東。都廳尹㬦。郞廳洪義榮具膺李晩秀。以次進伏訖。上曰。以進香木事。欲詢戶判矣。戶判未及來。卿等考見前例否。有隣曰。未及考出矣。上曰。以木來納之故。爲弊不些云矣。性源曰。姑未知其弊之如何。而元數旣不多。豈至爲弊之甚多乎。蓍東曰。各道進香。今方擇日啓下。亦當撥馬知委矣。進香文。政府外諸上司。自各其司撰進事。曾有下敎矣。諸道進香祭文。亦令各其道臣撰進。而格式則依本曹知委擧行。紫檀香。精備入盛香盒。差使員。一體陪進設行之意。急速分付。何如。上曰。依爲之。出擧條上曰。今此政望中奎章閣提學望。無兪彦鎬。何也。出問于吏判以奏也。㬦曰。本都監物力中。米條十餘石。有不足之慮。更爲請得。然後可以繼用。與堂上商議區劃。何如。上曰。依爲之。出擧條命退。諸臣以次退出。
정조 10년
行都承旨沈豐之坐。行左承旨具明謙坐直。右承旨李亨元坐直。左副承旨洪仁浩坐。右副承旨趙衍德坐。同副承旨朴天衡別入直。注書金孝建仕一員未差。假注書李相璜仕直。事變假注書尹光顔別入直。
정조 10년
具明謙啓曰。禁衛營將官御營廳將官來言。今日本營軍兵。日次私習云矣。敢啓。傳曰。知道。
정조 10년
洪仁浩啓曰。合辭方張之時。憲府無詣臺之員。事甚未安。除在外疏批未下外。呈告人員。竝卽牌招。何如。傳曰。允。
정조 10년
傳于沈豐之曰。吏曹參議前望單子入之。待下批。牌招察任。
정조 10년
洪仁浩啓曰。大司憲蔡弘履疏批未下。掌令李萬應李之英。持平崔守忱在外。執義兪彦脩。持平張至冕牌不進。監察茶時之意。敢啓。傳曰。知道。
정조 10년
傳于李亨元曰。直提學。今日政。以在京無故人差出。
정조 10년
以忠淸監司狀啓。洪州牧囚推罪人海南縣船格孫福澤。遭其父喪。給由。過葬後。使之還囚。令該曹稟處事。傳于趙衍德曰。依狀請施行事。回諭。此後除非死囚及關係逆獄外。依法典。直爲給暇。以形止狀聞。以此定式施行事。令該曹分付諸道。
정조 10년
傳于朴天衡曰。魂宮堂郞戶曹判書入侍。
정조 10년
以文臣朔試射試官望單子。傳于具明謙曰。卒哭後爲之。
정조 10년
有政。吏批。判書兪彦鎬進。參判趙時偉牌不進。參議李集斗牌不進。行都承旨沈豐之進。以李尙度爲副校理。洪義浩爲修撰。尹坊爲知義禁。閔鍾顯爲副提學。李秉模爲奎章閣直提學。兵批。行判書鄭昌聖病。參判李在學在外未肅拜。參議柳誼病。參知尹行元入直進。行左承旨具明謙進。副護軍李文德鄭觀采許𣷯李壽鵬金㷞李運祥朴光迪李邦祚。副司直洪良浩鄭好仁黃昇源李敬一李時秀李夔。副司果李師濂李思祚李尙度朴廣源朴基正尹翊東金履翼徐有鍊任長源金光岳李壽咸柳協基洪義浩姜彝正沈能翼韓商新鄭晩錫單付。
정조 10년
奎章閣待敎前望單子入之。尹行任落點。
정조 10년
李亨元。以墓所都監言啓曰。松都市民等。許赴一日之役。仍令墓所都監。給回糧慰諭下送事。命下矣。依傳敎松都南大門內外市民劉漢世趙泰運等五十名。盡付於浮莎之役。而畢役後。臣等聚會市民。一一慰諭聖敎後。優給回糧。使之下送之意。敢啓。傳曰。知道。
정조 10년
具明謙。以兵曹言啓曰。來閏七月十九日。親臨墓所時。以何營軍兵隨駕。何營軍兵留陣。而禁軍馬步軍。幾番幾哨。磨鍊乎。敢稟。傳曰。取考己酉辛未及伊後兩年例。列錄草記。可也。
정조 10년
洪仁浩。以義禁府言啓曰。時囚罪人李祖承口招公事。判付內。旣已遞職。以公罪。從重勘律。放送後。草記。朴蓍壽金珍恪等原情公事。判付內。以草記從重勘律放送事。命下矣。李祖承傳敎內。近來承宣。行公差久。則無嚴莫甚。雖以今日言之。旣有親臨之命。則爲承宣者。嚴飭史官。促令往還。而不此之爲。促敎之下。視若尋常。竟至於冒熱躬臨。時刻已迫。班儀未定。以至百官。亦不得入參。身在該房。慢忽如此。烏可不嚴處。況如李祖承之柔善者。不畏飭敎。如此則他承宣何言。雖似細事。此等處決不可放忽。罪取考律文。則大明律制書有違條有曰。凡奉制書。有所施行而違者。杖一百。大典通編推斷條有曰。犯枉法受贓外。笞杖竝收贖云矣。李祖承。杖一百。以公罪。收贖放送。朴蓍壽金珍恪等。傳敎內。在囚諸人。勿以禁推施行。以拿處例擧行。以懲日後。以存朝綱。罪取考律文。則大明律制書有違條有曰。凡奉制書。有所施行而違者。杖一百。大典通編推斷條有曰。犯私罪。杖一百決杖。告身盡行追奪。雜令條有曰。王府決杖者。代以金贖云矣。朴蓍壽金珍恪等。各杖一百收贖。告身盡行追奪放送。何如。傳曰。允。如有功議。各減一等。
정조 10년
洪仁浩。以義禁府言啓曰。李祖承。杖一百。以公罪收贖。朴蓍壽金珍恪等。杖一百收贖。告身盡行追奪。放送照律草記。批旨內。如有功議。各減一等事。命下矣。李祖承九代祖貴。靖社功臣云。功減一等。杖九十。以公罪收贖。朴蓍壽曾祖師洙。揚武原從功臣。錦昌副尉五寸親云。功議各減一等。杖八十收贖。奪告身三等。而金珍恪。無功議云矣。敢啓。傳曰。知道。以公罪施行。可也。
정조 10년
具明謙。以義禁府言啓曰。朴蓍壽金珍恪等。功減草記。批旨內。以公罪施行事。命下矣。朴蓍壽。杖八十。以公罪收贖。金珍恪。杖一百。以公罪竝收贖之意。敢啓。傳曰。知道。
정조 10년
具明謙。以義禁府言啓曰。時囚罪人柳甲基尹行履等。議處公事。判付內。以草記考律勘放。林澤珍金慶垕等。原情公事。判付內。依前勘他囚例。以草記照律放送事。命下矣。柳甲基議啓內。赴任旣在於裝限已過之後。則晩時發船。雖無可論。添載之數。旣過百石。違越禁令。自有當律。以此照律。罪取考律文。則大典通編漕轉條有曰。漕船百石添載者。禁錮五年云矣。柳甲基。禁錮五年放。尹行履稅船臭載於本縣地境。則不善護送。難免其責。以此照律。罪取考律文。則大典通編漕轉條有曰。漕船護送時。不用心致敗者。地方官罷黜云矣。尹行履罷黜放。林澤珍。平安監司趙㻐狀啓內。還穀事體何等重大。而一百九十石逋欠。及三百餘石加分。俱極驚駭。罪取考律文。則大典通編倉庫條有曰。折半留庫中。加分未及半者。勿論石數。奪告身。大明律不應爲條有曰。凡不應得爲而爲之。事理重者。杖八十。錢糧互相覺察條有曰。倉庫庫子斗級侵欺借貸。係官錢糧。而失覺察者。杖一百。名例。有曰。二罪俱發。以重者論。大典通編推斷條有曰。犯私罪杖一百。決杖告身盡行追奪。雜令條有曰。王府決杖者。代以金贖云矣。林澤珍。從重論。杖一百收贖。告身盡行追奪放。金慶垕。平安監司趙㻐狀啓內。還穀小米十七石。乙巳冬。每石以鹽一石代捧。折米一百二十五石零。每石以橡實二石代捧。而各穀之換色代捧。猶是法外。罪取考律文。則大明律制書有違條有曰。凡奉制書有所施行而違者。杖一百。大典通編推斷條有曰。犯私罪杖一百。決杖告身盡行追奪。雜令條有曰。王府決杖者。代以金贖云矣。金慶垕。杖一百收贖。告身盡行追奪。放送。何如。傳曰。允。如有功議。各減一等。
정조 10년
洪仁浩。以義禁府言啓曰。保放罪人林澤珍金慶垕等。還囚捧供之意。敢啓。傳曰。知道。
정조 10년
洪仁浩。以義禁府言啓曰。藍浦前縣監洪尙德原情云云。傳旨問目內辭緣。泛稱遲晩。刑推得情。何如。啓。除刑推議處爲良如敎。又啓目。恃寨前僉使金慶垕原情云云。問目內辭緣。泛稱遲晩。刑推得情。何如。啓。依前勘他囚例。以草記照律放送爲良如敎。又啓目。粘向前柳甲基議處云云。以此照律。何如。啓。以草記考律勘放爲良如敎。又啓目。粘向前尹行履議處云云。以此照律。何如。啓。以草記考律勘放爲良如敎。又啓目。兎城前僉使林澤珍原情云云。問目內辭緣。泛稱遲晩。刑推得情。何如。啓。依前勘他囚例。以草記照律放送爲良如敎。又啓目。京都監郞廳鄭存玉原情云云。傳旨問目內辭緣。不爲直陳。泛稱遲晩。刑推得情。何如。啓。除刑推議處爲良如敎。又啓目。中部都事沈景文原情云云。判府問目內辭緣。反覆嚴問是白乎。則游辭漫漶。終不直陳。究厥所爲。誠極痛駭。刑推得情。何如。啓。旣無往復之事。別無可罪之端。分揀放送爲良如敎。又啓目。李玄謙矣傳旨內。雖是未入仕之中官。逢辱於院隷。則無論渠之先損與否。宜有雪恥之心。來呈內府。以待處分。徑訴當部。無異越訴。至於使部隷往復。尤關後弊。若此不已。將至有當面談話之擧。令該府拿問重勘罪。杖一百收贖。告身盡行追奪。私罪。如敎依允爲旀。功議各減一等爲良如敎。
정조 10년
吏曹校書提調單。奎章閣提學李性源。兼奎章閣待敎校書正字單。尹行任。
정조 10년
司諫李濟萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥籍之典。請物故罪人國榮。亟施孥籍之典。請還發配所罪人宋迪中。亟令王府。拿來嚴鞫。期於得情。請直宿醫官李廷楫李喜仁尹敬行等。亟令王府。設鞫得情。夬正典刑。請機張縣竄配罪人李東馨。亟令王府。設鞫得情。答院曰。不允。
정조 10년
行副司直李文源疏曰。伏以。臣於日前。敢以萬死難贖之罪。妄恃上天曲遂之仁。控瀝肝血。祈請刑章。及承批旨。不賜允兪。反加矜愍。至以驟躋之災。甚於積忤爲敎。丁寧懇惻。有若慈父之憐疾子。感激震越。血淚被面。不自知釁孽如臣者。何以得此。彌日踧踖。益不省措躬之所也。嗚乎。臣之前所負犯。覆載之間。固難自容。而尤有所痛心騂顔。不忍泯默而冒居者。卽臣向來所叨之恩資也。蓋此恩資。初雖由於飾喜。而慶未數日。禍仍罔極。則在國難免徑遽之擧。在臣實爲終天之冤。臣旣不能卽地滅死。以洩此冤。顧何忍恬以自居。徒榮其身。抑以國體言之。豈可諉以已頒之賞。不可遽收。而仍以與之乎。況臣自數年以來。冥升驟進。遽忝崇班。則臣之踰濫。其已極矣。又於今日。身犯罔赦之案。而反受蔑效之賞。赫然寵秩。視以儻來。含痛茹羞。晏若固有。則殆類乎蝜之已載不起。而愈取物自益也。災孽之至。其可旋踵乎。然則聖慈所以榮之者。適所以災之也。此豈我殿下所以庇覆保育之意哉。噫。臣以至庸極陋。濫荷洪造。殊眷隆渥。與天無極。平日區區矢心者。生死夷險。惟命是趨。殫竭魯鈍。圖報埍埃。況今先陵補築之役。事係至重。義在往役。顧何敢辭避。而飭敎截嚴。召命特降。且許解兼職。以開進身之路。在臣分義。尤當竭蹶趨承。第此恩資未蒙收還。則生無自立之面。死有難瞑之恨。臣雖頑如木石。亦何忍彈冠冒出。自同平人。廁跡於任使之末哉。苟非萬萬哀痛者。有甚於鈇鉞之所可畏者。則臣固愚昧。豈敢追提此說。慼我聖心。屢違嚴召。甘抵大戾乎。天閽咫尺。轉身不得。百爾思量。有死而已。玆敢席藁闕外。泣血陳章。而凡於章首。例書官銜。臣將書新授官銜。則心肝欲摧。涕淚無從。不忍依例書呈。此亦違推恩命。益增死罪。伏乞聖明。特垂哀矜。亟許還寢。俾臣志願。得以少伸。則天地生成之澤。庶幾終始於臣身。臣無任云云。答曰。省疏具悉。事體所在。不可無飭。
정조 10년
備忘記。非大官之新科。山林之抄選。則無敢以除命前資秩書之。而今觀重臣之疏。資是正憲。亦已肅命。而以前資資憲。無難書呈。固知出於慟冤之意。而揆以朝體。屑越極矣。不可無警飭之擧。行副司直李文源罷職。辭疏雖令捧入。有此大違格。而旣不退却。又不請推。當該承旨。從重推考。
정조 10년
行副司直李性源疏曰。伏以。臣於千萬夢想之外。忽伏奉內閣除命。退自前席。滿心兢惶。牙牌嚴召。事體有別。雖不得不顚倒出肅。而駭赧震懍。通昔靡措。噫。是職也。卽有宋之龍圖。皇明之文淵也。惟我聖上。追兩朝之故事。創一代之新制。玉籤緗帙。煥然爲天球弘璧之府。地分則至淸切。遴選則至嚴峻。邇來十年之間。前後膺是任者。僅爲數十。而今忽以衰罷如臣空疎如臣者。遽然充擬。不少難愼。雖特達之知。銘結心腑。榮耀之渥。淪浹肥髓。而不衷之譏。過分之懼。其於玷名器而駭聽聞。何哉。且臣竊有私心之萬萬兢惕者。自設此職以來。臣之兄弟父子。三人相繼。一時竝據。寵榮已極。門闌太盛。怵焉反顧。如集于木。假使臣才猷望實。粗有可堪。猶當固守逡巡之義。少存滿盈之戒。矧臣之衰罷空疎。如上所陳者乎。今若憑恃寵靈。因仍蹲據。則必將累則哲之明。而招冒進之災。臣雖無狀。豈爲是哉。玆敢畢瀝肝血。猥溷崇聽。伏乞聖慈。天地父母。察臣所懇。出於忱曲。特加憐憫。亟賜鐫改。俾公器重而私分安。不勝萬幸。臣無任云云。答曰。省疏具悉。閣銜新命。無異宿趼。卿其勿辭行公。
정조 10년
丙午七月十九日辰時。上御瑤華堂。魂宮都監堂郞入侍時。魂宮都監堂上徐有隣尹蓍東。郞廳洪義榮李晩秀。戶曹判書趙時俊。同副承旨朴天衡。事變假注書尹光顔。記注官金健修。以次進伏訖。上命義榮取入誌石行錄寫本。親覽訖。命出付禮葬都監。蓍東曰。下玄室贈玉帛及題主面。竝親行事。命下矣。贈玉帛時殿下服色。當以衰服磨鍊。而題主面時。則入參諸臣。皆以吉服擧行矣。殿下服色。何以磨鍊乎。敢稟。上曰。係是吉禮之大者。繼體爲重。先朝乙巳年在大喪諒闇中。而眞廟冊封東宮時。自上服冕。百官朝服。禮畢反喪服。此或爲照倣之一道。兩壬年親題時服色。本曹謄錄。雖無見存者。如欲裁酌定制。不可以衰服行事。以無揚黑圓領袍烏犀帶磨鍊。可也。蓍東曰。發靷日墓所動駕時。侍衛諸臣服色。當以黑布笠白布天翼。佩劎佩弓矢隨駕。而近侍及陪從百官。亦當依此磨鍊乎。敢稟。上曰。是日動駕。異於郊行。不必用視事之制。當以黑笠布帶出還宮。諸臣準此。近侍及百官筒介竝除之。可也。竝出擧條時俊曰。魂宮墓所守墓官入番。宗室以下諸員。素膳粉藿節菜等各物種。貢人處。皆以本色。逐日取用。山蔘吉更價與饌價。則以錢米布直下。竝計粉藿節菜等價。合折米爲二千六百七十餘石矣。今番祭需。旣命減省。則此等物種。隨其多寡。宜有參量之道。至於墓所三年內。祭需所用生沈菜價米一百四十一石。同爲磨鍊於九司分定之中。出給司圃署貢人。而又自臣曹。以生沈菜價一千二百兩出給園頭別監。使之進排。已成前例矣。別監。則自以爲獨當進排。貢人則亦以爲渠本進排言。若聚訟事近疊下。臣意則貢人與別監有難一存一減。渠等受價。量宜減數。分屬彼此。俾無混同濫下之弊。恐合事宜。而不敢擅便。玆以仰達矣。上曰。不必過加剋削。而魂宮葬後供上。旣命停減。則素膳價米。自在勿論中。至於蔘桔節菜等價。依例磨鍊。可也。時俊曰。禮葬後素膳價。旣因供上之停減。付之勿論中。而禮葬前則取用已至三朔。餘數亦甚不多。依前磨鍊。何如。上曰。依爲之。出擧條上命書傳敎曰。魂宮墓所朝夕上食及晝茶禮。水剌間。則以素膳爲之。而內廚則別具肉饌。竝設墓所。肉饌。自內廚以乾物輸送熟設。此蓋大小喪通行之例也。今番則祭品務從省減。內廚肉饌。比前例竝減除。魂宮則上食肉品竝饌湯。定爲四器。脯醢各一器。晝茶禮則只以魚肉煎蒸中一器。肉湯一器磨鍊矣。朔望內祭。以餠一器湯一器魚肉各一器菜一器炙一器實果三器麪一器。亦已磨鍊定式。俗節有名日。虞卒祥禫內祭及內需司造果。不在此中。常供。自靷後旣命停止。無進排物種。且於壬寅。不許別設。宮庄內需肉品之需。不可無略加區劃。以今經費。豈必張大。以違予節省之本意。定號以後。朔膳價米。亦竝姑留該廳。以待冠禮時。到今此米。寧忍還付經用。惠堂旣承筵敎。筵退後以此祭品磨鍊。排此於膳米數爻與木錢分數上下。旣無本宮房。無他輸送之處。分四等自該廳輸納魂宮。宮人料饌。葬後亦命除減。掌廚人接濟之方。當日內需。拔例擔當。以扶一分經用。今玆之敎。雖似零瑣。蓋出宮府一體之意。令該廳知悉。時俊曰。魂宮修理。今旣垂畢。內哭臨廳。當以何處爲之乎。上曰。以德游堂爲之。可也。出擧條時俊曰。慶熙宮修理之役。目下需用甚急。來頭支勅等節。亦不可不預入料量。而雖十分裁減。少不下十三四萬兩。以今京外財貨。萬無如數推移之路。關西別備錢五萬兩。別餉木三百同。遼軍木三百同。爲先區劃。然後略綽分排。可無臨時窘急之患。故方欲以此議大臣稟處。而適因言端。敢此仰達矣。上曰。待大臣備員。令廟堂卽爲草記稟處。可也。出擧條時俊曰。三年內祭需價。例爲取用於八道民結。而今番則深軫民弊。特命常賑穀作錢代用。旣又以諸道穀簿之不敷。使之從他拮据。登對稟處。臣於伊後。爛加商量。而京外留儲。苦無推移之路。且九萬四千之數。依例區劃。則亦非所以仰體省減祭需。務從節約之聖意。今若以賑廳所請得嶺南牟麥價三萬兩。移送臣曹。又以臣曹版別所在倭銅。限三萬兩價。移送鑄所。取其價本。以充六萬之數。祭需價磨鍊後。取其餘萬餘兩。備給墓所所入民人田舍之價。恐合事宜。故敢此仰達矣。上曰。賑堂之意。何如。有隣曰。臣與戶判。曾有所商礭。而今若如是區劃。則糴數無減縮之患。民邑除輸納之弊。而祭奠之需。田土之價。自可相稱。依戶判所奏施行。事甚便當矣。上曰。依卿等言施行。可也。時俊曰。祭需價。旣已如右定奪矣。常賑穀物。毋得擅動。益加典守。以副朝家爲民儲穀之意事。分付各道。何如。上曰。以此卽爲行會。可也。出擧條時俊曰。祭需價九萬四千兩。若令以常賑穀。作錢上送。則當費皮穀九萬四千石。而今旣從他區劃。賑廳所送。不過三萬兩錢而已。常賑穀九萬數中限三萬石移作戶曹穀。以爲糶糴取耗。用備不虞之需。恐合事宜。敢此仰達矣。上曰。賑堂之意。何如。有隣曰。戶曹元會穀不足。則取用於常賑廳。移作與否。略無關係。但不計足不足而多數除出。別爲區劃。實有來頭生弊之慮。恐難輕議矣。上曰。後日次對時。稟處。可也。出擧條有隣曰。昨日以各道進香木事。有數爻及出處。詳考稟處之命矣。取考本廳丙申謄錄。則他道俱無可據。只黃海一道。以詳定米會減。京畿數三邑。以儲置米請減。而不爲許施。以此推之。則海西外。似皆出於營邑。而此是自各道上送戶曹。自戶曹出給貢價之物。戶判今適入侍。使之稟處。何如。上曰。戶判陳達。可也。時俊曰。取考庚子以後國恤時謄錄。則各道進香時米木布輸送原數。合折錢爲一千五百餘兩。而若其多寡。則道各不同。未知當初磨鍊之如何。而揆以事面。誠甚不均。進香祭物器數與別奠祭物器數相侔。今以別奠祭需。一次貢價磨鍊。使之輸納本曹。出給貢人。則祭需有一定之規。諸道無參差之患。照此磨鍊。趁卽知委。何如。上曰。依爲之。道各異例在前。雖有分徵民邑之處。依俄下傳敎。自巡營從便專當上納事。措辭行會。可也。出擧條時俊曰。凡設都監。必有卜定物種。而聖念爲慮民弊。屢下切勿爲之之命。故來頭支勅所用中。自京可以推移貿用者。當自臣曹。容入措備。至如各色紙扇醫鑑胡椒條所等物。不可不依例卜定。故敢此仰達矣。上曰。依爲之。此外各種。依今番都監例。切勿卜定。可也。出擧條上曰。鑄錢。果何時爲之耶。時俊曰。勢將過勅行後爲之。而大抵新錢之薄劣。極涉不似。今番則必加定重數。使稍厚而堅完。則似好矣。有隣曰。重數若添。則反爲無利。恐是行不得之事矣。上曰。無論利不利之如何。錢體之薄劣。嘗所爲歎。萬世通行之貨。不宜如是。且歷觀前代。錢之濫惡。常在衰末之時。今若另加矯正。使體厚而輪博。則最爲便當。而或徒添重數。未防奸弊。則反爲有名無實之歸矣。上命京畿監司來待。賤臣出傳命。仍命退。諸臣以次退出。
정조 10년
丙午七月十九日辰時。上御重熙堂。右副承旨與京畿監司入侍時。右副承旨趙衍德。記事官金孝建李崑秀尹行任。京畿監司徐有防。檢校直閣徐鼎修。以次進伏訖。有防曰。江華民人百餘名。自願赴役。何以爲之乎。上曰。方來何處。有防曰。待令於通化門外矣。命書傳敎曰。今聞畿伯言。江華民人百名。亦有自願赴役者。而因向來傳敎。該府不許赴役。未免彷徨道路。旣聞之後。豈令空還。許久留滯。徒貽弊端。況昨日松民來赴者。亦已許施。今不必異同。依昨日例。都監堂上與承旨。招致民人等。宣諭此意。仍令墓所都監。許赴一日之役。給回糧下送。下去形止。令守臣狀聞。又命書傳敎曰。政官牌招開政。又命書傳敎曰。俄因惠堂筵奏。更聞畿伯言。的有可據之例云。先朝辛未年下敎。亦爲遵倣之一道。數爻之不均。已令均平裒益。進香木。此後則切勿分徵於民結。自巡營。從便以價錢上送。仍爲定式施行事。令廟堂。卽爲行會諸道。俾無循襲之弊。衍德曰。奏御文字。何等至重。而今此禁府啓目。初不審愼。致使紙尾。全無餘地。判付之際。不得啓下。事體所在。誠極未安。當該堂上。推考警責。何如。上曰。依爲之。出擧條命退。諸臣以次出。
정조 10년
丙午七月十九日酉時。上御重熙堂。坐直承旨入侍時。右承旨李亨元。假注書李相璜。記事官李崑秀尹行任。以次進伏訖。上命書傳敎曰。從施爲究竟也。坐他罷削者。竝已收敍。三司中昨日臺啓依施人。竝給牒敍用。仍令該曹口傳付軍職。又命書傳敎曰。魂宮都薛里中官二窠。進支長番二窠。墓所進支長番一窠。在前皆以別窠差定。而今番則一遵常時。以大殿中官兼差。料祿不當疊受。大殿中官。則自長興庫分給。魂宮中官。則自別例房主管云。故二岐中以一岐。從優擧行。至於都薛里中官二人。效勞最著。兩處受祿。誠非過濫。此則元長番及都薛里料祿竝給事。分付。又命書傳敎曰。初發啓者。只是憲臺一人。則都憲疏中。以竝施譴削之典爲請者。固有不審之失。至於本事。是豈無難迭奏。殆若近來前例條聲討者然者哉。苟曰。人人不得不言云爾。則此何異怒蠅發劍。況原疏登徹。已閱數朔。大臣求對。亦已多日。忽自再昨。如是聒聒。可訝且可駭。要知非說去說來之事。諸臣獨不見向來李得臣擧措乎。以此以彼。不可例批。大司憲蔡弘履爲先遞差。仍命退。諸臣以次退出。
정조 10년
行都承旨沈豐之坐。左承旨李亨元坐。右承旨洪仁浩坐直。左副承旨趙衍德坐直。右副承旨尹行元奉命出去。同副承旨朴天衡別入直。注書金孝建別入直一員未差。假注書李相璜仕直。事變假注書尹光顔別入直。
정조 10년
沈豐之。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 10년
李亨元啓曰。備邊司郞廳來言。今日賓廳日次。而時無大臣。不得來會云矣。敢啓。傳曰。知道。
정조 10년
傳于洪仁浩曰。魂宮堂郞入侍。
정조 10년
傳于沈豐之曰。徐判府事入侍。
정조 10년
傳于洪仁浩曰。右承旨入侍。
정조 10년
傳于趙衍德曰。承旨前望單子入之。待下批。牌招察任。
정조 10년
沈豐之啓曰。同義禁李度默。除拜後過三日。不爲出肅。依定式推考警責。仍卽牌招察任。何如。傳曰。允。
정조 10년
洪仁浩啓曰。合辭闕啓。事甚未安。今日政。新除授憲府諸臺。待下批牌招。諫院未肅拜呈告人員。竝卽牌招。何如。傳曰。允。
정조 10년
以承旨房望。傳于沈豐之曰。仍。
정조 10년
洪仁浩啓曰。大司憲未差。掌令李萬應李之英。持平崔守忱在外。執義兪彦脩。持平張至冕傳旨未下。監察茶時之意。敢啓。傳曰。在外人許遞。與未差之代。今日政差出。
정조 10년
有政。吏批。判書兪彦鎬式暇。參判趙時偉牌不進。參議李集斗進。行都承旨沈豐之進。啓曰。判書兪彦鎬式暇。參判趙時偉牌招不進。小臣獨政未安。何以爲之。敢稟。傳曰。只出緊任。以尹承烈爲大司憲。姜忱朴行淳爲掌令。鄭來百爲持平。徐鼎修爲刑曹參議。領議政鄭存謙單付。承文都提調鄭存謙單付。兵批。判書鄭昌聖病。參判李在學在外。參議柳誼入直進。右承旨洪仁浩進。副護軍李萬應李之英。副司直蔡弘履崔守忱單付。
정조 10년
趙衍德。以弘文館言啓曰。新除授修撰洪義浩。副修撰尹序東。竝卽牌招察任。何如。傳曰。允。
정조 10년
趙衍德。以弘文館言啓曰。新除授副校理李尙度。時在京畿豐德地。經筵入番事緊。請斯速乘馹上來事。下諭。傳曰。依啓。
정조 10년
以持平鄭來百。司諫李濟萬。正言尹光普金熙采等牌不進罷職傳旨。傳于洪仁浩曰。只推。
정조 10년
兵批。副司直權李鼎揆李泰永。副司果徐秉德柳光天韓宗濟柳孟養韓晩裕柳知養金熙朝安鼎大魚錫齡李廷烈權坪吳著趙武範金㙔李穦權之彦韓栐金養根李翼晉鄭致淳成德雨沈煥之尹羽烈趙雲紀禹楨圭金載翼閔師宣金遇國李泰賢宋煥德吳翼煥趙錫穆申禹相洪聖淵李彦祜李東郁韓鼎運鄭來百徐有沂金鈍李益運崔烜趙公鎭申光祜權儐韓光植尹載命宋俊載李周顯朴鎤沈埉姜碩龜趙鎭宅口傳單付。
정조 10년
同日兵批。副司直尹師國吳大益。副司果宋銓宋民載沈晉賢申馥口傳單付。
정조 10년
以修撰洪義浩。副修撰尹序東牌不進罷職傳旨。傳于洪仁浩曰。只推。
정조 10년
傳于洪仁浩曰。此敦諭。遣史官傳諭于領敦寧李判府事金判府事。
정조 10년
傳于趙衍德曰。向聞戶判言。遺在足可用之云。假別監等直領次各布一疋。令該監分給事。分付戶曹。
정조 10년
以都摠府中日單子。傳于洪仁浩曰。中日。此亦國試。宣傳官尹芮基。以差備待令懸頉。事甚可駭。元無待令之命。則何敢無端懸頉乎。如以昌慶宮待令爲托辭。則此非奉命公幹。輪回應試。足可爲之。其委折。査問草記。
정조 10년
右副承旨尹行元書啓。臣敬奉聖諭。馳往傳諭于西部龍山坊東門外契議政府領議政鄭存謙所住處。則以爲。臣不忠無狀。自陷罔赦之罪。律以邦憲。萬戮猶輕。伏蒙我聖上誅殛不加。宣以責勵。哀矜牖迷之敎。如慈父之詔迷子。雖豚魚木石。寧不知感。莊誦銘鏤。涕血橫逬。泥首江干。日夕訟罪。千萬不意。甄敍忽降。職名如舊。堂堂聖朝。此何擧也。繼以近密之臣。臨宣聖諭。以進香之在於再明。書寫之不宜遲滯。至有偕入之命。噫。自效於終事之地。卽是臣區區寸忱。固當竭蹶之不暇。而第伏念亂逆懲討。何等關係。而苟或於此而有一毫稽緩。則其罪當如何哉。向者李東馨之疏出。一二句語。萬萬叵測。與師翰諸賊。同一圈套。王綱絶矣。世變極矣。臣忝在大官。庸庸碌碌。不能見憚於凶醜。至使凶悖之語。肆然登諸章奏之上。疏出許多日。又昧然無聲討之擧。末又不能抗辭力討。將至於亂逆無所懲畏。義理漸至湮晦。一則臣罪。二則臣罪。爲人臣子。負此罪而將何以自立於橫目之列哉。臺評堂箚。前後迭發。聲罪至嚴。莫非滄浪。臣若憑恃寵靈。冒沒廉防。諉以事會之急迫。冒入城闉。束帶周行。自同無故之人。則淸朝四維。其將由臣而壞盡無餘。臣雖奊詬。寧忍爲此。惟願遄被邦憲。以嚴紀綱而已。震迫惶悚。語無倫脊。從當收拾心神。以文字仰請譴何云矣。臣旣承偕入之命。姑爲仍留之意。敢啓。傳曰。知道。
정조 10년
編修官金再郁書啓。臣敬奉聖諭。馳往傳諭于西部茵匠里契領敦寧府事洪樂性。行判中樞府事李福源金熤所住處。則以爲。臣等不忠不誠自速大何。臺言峻發。置身無地。逬出城闉之外。恭俟鈇鉞之誅。千萬匪意。史官儼臨。恩諭誕降。曲察引罪之微衷。勉以體國之大義。至以須卽入城爲敎。臣等擎讀再三。感惶交切。第念罪負至重。而嚴譴不加。公議轉激。而私心益蹙。跼蹐戰慄。歷屢日罔知所處。倉卒附奏。不敢煩絮。謹當冒入文字。仰請處分云矣。敢啓。傳曰。知道。
정조 10년
右副承旨尹行元書啓。臣敬奉聖批。更爲傳諭于西部龍山坊東門外契議政府領議政鄭存謙所住處。則以爲。臣於俄者書啓。倉卒附奏。衷情未格。恩批又下。首尾八十餘言。其所以庇覆而開誨之者。逈出尋常。有非無狀賤臣。所敢得者。惶感之極。涕淚無從。臣之區區處義。苟有一分可强之勢。當此終事自效之地。況伏承朝筵下敎。曷敢不卽日趨命。仰承德意。而第臣罪在罔赦。未蒙當被之律。臺言臚列。乃是人臣之極罪。人言之來。臣固甘受。而至於不有公議。晏然以議政自處。揚揚肅命。則本罪之外。又將陷於無忌憚之科。臣之一身處義。固不足道。其於辱朝廷而累聖化。何哉。惟有遄被邦憲。上可以尊國體。下可以存大防。謹當冒入文字。仰請處分。伏地戰慄。不知所達云矣。臣旣承偕來之命。姑爲仍留之意。敢啓。傳曰。知道。
정조 10년
右副承旨尹行元書啓。臣敬奉聖諭。又爲傳諭于西部龍山坊東門外契議政府領議政鄭存謙所住處。則以爲。臣瀝盡血懇。再控書啓。體諒之恩。瞻天顒俟。又於千萬匪意。聖旨荐下。辭敎嚴截。誨喩備至。惶恐霣越。繼以抑塞。至於入城尋章之敎。尤不勝悚懍罔措。揆以義分。不敢偃處江郊。謹當進伏近城之地。收拾精神。冒入文字。恭俟嚴命云矣。大臣今方進詣城外。臣亦隨往。姑爲仍留之意。敢啓。傳曰。知道。
정조 10년
洪仁浩啓曰。卽者敦寧府錄事來言。領敦寧府事洪樂性。今方入城云。係是大臣去就。敢啓。傳曰。知道。
정조 10년
洪仁浩啓曰。卽者中樞府錄事來言。判中樞府事李福源。今方入城。判中樞府事金熤。亦爲還第云。係是大臣去就。敢啓。傳曰。知道。
정조 10년
洪仁浩。以義禁府言啓曰。柳甲基禁錮五年。尹行履罷黜。林澤珍金慶垕等。各杖一百收贖。告身盡行追奪。放送照律草記。批旨內。如有功議。各減一等事。命下矣。禁錮罷黜。元無功議區別之例。故柳甲基尹行履等。雖有功議。不得懸入。而林澤珍金慶垕等。功議竝無云矣。敢啓。傳曰。知道。林澤珍等。旣有前勘。同罪人同爲照律之命。以和罪勘放。何也。更爲相考草記。可也。
정조 10년
洪仁浩。以兵曹都摠府言啓曰。以中日單子。傳曰。日中。此亦國試。宣傳官尹芮基。以差備待令懸頉。事甚可駭。元無待令之命。則何敢無端懸頉乎。如以昌慶宮待令爲托辭。則此非奉命公幹。輪回應試。足可爲之。其委折。査問草記事。命下矣。依傳敎。卽爲査問於宣傳官尹芮基。則其所告內承傳宣傳官及入直曹司宣傳官。例待令於昌慶宮。而或慮有標信擧行之事。以新進之致。只知擅離之爲罪。不思輪回而應試。莫重中日。敢爲懸頉。罪合萬死云矣。敢啓。傳曰。所爲極甚駭然。自本曹議處。可也。
정조 10년
以刑曹都囚徒。傳于洪仁浩曰。奴得福。尙不訊推。果何委折。其外未完決諸囚。亦多有之。如今盛熱。仍令瘦斃。大非審克之義。其委折。竝卽據實草記。
정조 10년
洪仁浩。以義禁府言啓曰。林澤珍金慶垕等。功減草記。批旨內。旣有前勘同罪人同爲照律之命。以私罪勘放。何也。更爲相考草記事。命下矣。取考前勘同罪人照律草記。則昌州前僉使張鉉奎。其時因特敎。以公罪勘放矣。今番旣承批旨。依張鉉奎例。林澤珍金慶垕等。亦以公罪。杖一百收贖之意。敢啓。傳曰。知道。
정조 10년
洪仁浩。以刑曹言啓曰。因本曹都囚徒奴得福。尙不訊推。其外未完決諸囚。亦多有之。其委折。據實草記事。命下矣。罪人奴得福鄭盤奉朴汝出伊閔師錥奴鐵金金仁澤等文案。合爲六度。不可不詳究其獄情顚末。然後始可以訊推完決。而臣除拜屬耳。諸囚推案。極爲浩多。未及一時。取考奴得福鄭盤奉。則姑未訊推。朴汝出伊獄案。則纔已考閱。故明日先欲會推。其餘諸罪人等。或有已會推未修啓者。或有元犯逃躱者。或有干連未捉者。亦將鱗次擧行。而緣臣生疎。稽滯至此。致勤聖敎。不勝惶恐之意。敢啓。傳曰。知道。